L-Ewwel Pitazz – Paragrafi 171-180 Kelli nistinka biex inżomm is-skiet. Bħas-soltu, ġew għall-irtir sorijiet minn djar differenti. Waħda mis-sorijiet li kien ili ma naraha għal żmien twil ġiet fiċ-ċella tiegħi u qalet li kellha xi ħaġa x'tgħidli. Jiena ma weġibthiex, u hi ndunat li jiena ma ridtx nikser is-silenzju. Hi qaltli: " Ma kontx naf li inti eċċentrika daqshekk sor.", u telqet. Jiena kont ċerta li hi ma kellha xejn xi tgħidli ħlief li tissodisfa l-kurżita' u l-imħabba għaliha nnfisha. O Alla, żommni fil-fedelta'. Is-saċerdot li kien qiegħed imexxi l-irtir kien mill-Amerika. Kien ġie l-Polonja għal ftit żmien biss, u ġara li ġie hu sabiex imexxi l-irtir. Ħajja interjuri profonda kienet tidher riflessa minn persuntu. Il-mod kif kien iżomm ruħu kien juri l-kobor tal-ispirtu tiegħu. Il-mortifikazzjoni u l-ġabra kienu jikkaratterizzaw dan is-saċerdot. Imma, minkejja dawn il-virtujiet kbar, jiena ħassejt diffikulta' kbira biex nirrivela dak li kont qiegħda nħoss f'ruħi dwar il-grazzji li kont irċevejt; dwar dnubieti, dejjem tkun ħaġa faċli li nitkellem, imma dwar grazzji jkolli verament nagħmel sforz kbir, u wkoll meta jirnexxili xorta ma ngħidx kollox. It-tentazzjonijiet ta' Satana waqt il-meditazzjoni. Kelli biża' stramb li s-saċerdot ma kienx ser jifhimni, jew li ma kienx ser ikollu l-ħin jisma' dak kollu li kelli ngħid. Kif ser ngħidlu dan kollu? Kieku kien Dun Bukowoski stajt nagħmlu dan b'iktar faċilita', imma dan il-Ġiżwita' li qiegħda narah għall-ewwel darba... Imbagħad ftakart fil-parir ta' Dun Bukowoski li jien għandi għallinqas nieħu noti qosra tad-dawl li Alla tani waqt l-irtiri u nagħtih almenu rapport qasir dwar din il-ħaġa. Alla tiegħi, kollox mar sewwa għal jum u nofs, u issa bdiet taqbida bejn ħajja u mewt. Fi żmien nofs siegħa ser tibda l-konferenza u mbagħad irrid immur inqerr. Satana pprova jikkonvinċini sabiex nemmen li, jekk is-superjuri qaluli li l-ħajja interjuri tiegħi hija illużjoni, allura għalfejn kelli nerġa' nistaqsi u ninkwieta lill-konfessur? M.X (probabilment Madre Jane) ma qaltlekx li l-Mulej Ġesu' ma jikkomunikax ma' erwieħ msejkna bħalek? Dan il-konfessur ser jgħidlek l-istess ħaġa. Għalfejn se tgħidlu b'dan kollu? Dawn m'humiex dnubiet, u Madre X. qaltlek li din il-komunikazzjoni mal-Mulej Ġesu' hija fantasija u xejn ħlief isteriżmu. Mela għalfejn se tgħid b'dan lill-konfessur? Tagħmel ħaġa aħjar jekk tkeċċi dawn kollha bħala illużjonijiet. Ara kemm batejt umiljazzjonijiet minħabba fihom, u kemm hemm iżjed hemm jistennewk, u s-sorijiet kollha jafu li inti isterika. "Ġesu'"! Jiena sejjaħtlu bil-qawwa kollha ta' ruħi. F'dak il-waqt daħal is-saċerdot u beda l-konferenza. Tkellem għal żmien qasir, bħallikieku kien mgħaġġel. Wara l-konferenza, baqa' sejjer fil-konfessinarju. Meta rajt li ħadd mis-sorijiet ma kien sejjer iqerr, qomt niġri mill-ġinokkjatur tiegħi, u f'mument wieħed sibt ruħi fil-konfessinarju. Ma kienx hemm żmien noqgħod naħseb. Minflok ma għidtlu fuq id-dubji li kienu nżergħu fija dwar il-komunikazzjonijiet. Tiegħi mal-Mulej Ġesu', jiena bdejt nitkellem dwar dawn it-tentazzjonijiet li għadni kif fissirt hawn fuq. Il-konfessur mill-ewwel fehem is-sitwazzjoni tiegħi u qalli, "Sor, inti m'intix tafda lill-Mulej Ġesu' għax Huwa qiegħed jittrattak hekk tajjeb. Mela, Sor, kun għal kollox fil-paċi. Ġesu' huwa l-Imgħallem tiegħek, u l-kommunikazzjoni tiegħek Miegħu la hi fantasija, la isteriżmu, lanqas illużjoni. Kun af li inti tinsab miexja fit-triq it-tajba. Nitolbok kun fidila lejn dawn il-grazzji; int m'intix libera li twarrabhom u tagħtihom il-ġenb. Int m'għandekx bżonn, Sor, li tgħid lis-superjuri tiegħek dwar dawn il-grazzji interjuri, dejjem jekk il-Mulej Ġesu' ma jgħidlekx Hu stess b'mod ċar li tagħmel din l-ħaġa; ukoll f'dan il-każ għandek tikkonsulta lill-konfessur tiegħek. Imma jekk il-Mulej Ġesu; jitolbok tagħmel xi ħaġa f'dan il-każ, wara li inti tikkonsulta lill-konfessur tiegħek, għandek twettaq dak li Hu jkun qiegħed jitlob mingħandek wkoll jekk dan jiswielek ħafna. Min-naħa l-oħra, inti għandek tgħid lill-konfessur tiegħek b'kollox. M'hemm assolutament l-ebda triq oħra għalik. Sor, itlob sabiex inti ssib direttur spiritwali għax, hekk ma tagħmilx hekk, inti taħli dawn id-doni kbar ta' Alla. Nerġa' ngħidlek, kun fil-paċi; inti miexja fit-triq it-tajba. Tagħti kas ta' xejn iżjed, imma kun dejjem fidila lejn il-Mulej Ġesu', u ħalli lil kulħadd jgħid li jrid fuqek. Huwa preċiżament ma' erwieħ hekk imsejkna li l-Mulej Ġesu' jikkomunika b'dan il-mod intimu. U iktar ma inti tumilja ruħek aktar il-Mulej Ġesu' jingħaqad miegħek." Meta ħriġt mill-konfessinarju, ruħi kienet mimlija b'ferħ li ma jistax jitfisser; u għalhekk jiena twarrabt għalija waħdi f'rokna maqtugħa għaliha fil-ġnien sabiex ninħeba mis-sorijiet u nkun nista' nippermetti lil qalbi tinfetaħ għal Alla. Il-preżenza ta' Alla mlietni u, f'waqt wieħed, ix-xejn tiegħi kollu nitilef f'Alla; u fl-istess waqt, jiena ħassejt, jew aħjar għaraft, it-Tliet Persuni jgħammru ġewwa fija. U kelli paċi hekk kbira f'qalbi li ħassejtni nistagħġeb li seta' kelli daqshekk dubji ġewwa fija. + Riżoluzzjoni: Fedelta' lejn ispirazzjonijiet interjuri, ukoll jekk ma jkollix l-iċken ideja kemm ikolli nbati minħabba fihom. M'għandi nagħmel xejn waħdi mingħajr ma l-ewwel nikkonsulta l-konfessur. + Tiġdid tal-voti. Minn x'ħin qomt filgħodu l-ispirtu tiegħi, kien mitluf għal kollox f'Alla f'dak l-oċejan ta' mħabba. Ħassejtni li kont mgħaddsa kollni kemm jien ġo fih. Waqt il-Quddies l-imħabba tiegħi Għalih laħqet quċċata ta' intensita'. Wara t-tiġdid tal-voti u t-Tqarbin jiena rajt f'daqqa waħda lill-Mulej Ġesu' li qalli bi tjubija kbira: Binti, ħares lejn Qalbi mimlija Ħniena. Filwaqt li jiena żammejt ħarsti fuq il-Qalb Imqaddsa Tiegħu, l-istess raġġi ta' dawl kif jidhru fix-xbieha bħala demm u ilma, ħarġu minnha, u jiena fhimt kemm hi kbira l-ħniena tal-Mulej. U Ġesu' reġa' qalli bi tjubija: Binti, kellem lis-saċerdoti dwar din il-ħniena Tiegħi, li ħadd ma jista' jifhimha. Il-fjammi tal-ħniena qegħdin jaħarquni, iridu jintfew; Jiena rrid inkompli nferrixhom fuq l-erwieħ; l-erwieħ ma jridux jemmnu fit-tjubija tiegħi. F'daqqa waħda Ġesu' ma deherx aktar. Imma matul dak il-jum kollu l-ispirtu tiegħi baqa' mitluf fil-preżenza tanġibbli ta' Alla, minkejja d-diskors li s-soltu jkun hemm wara l-irtir. Dan kollu ma ddisturbani xejn. L-Ispirtu tiegħi kien qed jistrieħ f'Alla, għalkemm minn barra kont qiegħda nieħu parti fil-konverżazzjonijiet u wkoll mort inżur Derdy. Illum qegħdin nibdew it-tielet prova. It-tlieta li aħna ltqajna għand Madre Margaret minħabba li s-sorijiet l-oħrajn kienu qegħdin jagħmlu l-prova tagħhom fin-novizzjat. Madre Margaret bdiet b'talba, fissritilna f'ihiex tikkonsisti t-tielet prova, u mbagħad tkellmet fuq kemm hi kbira l-grazzja tal-voti perpetwi. F'daqqa waħda jien bdejt nibki ngħajjat. F'mument wieħed dehru quddiem l-għajnejn ta' ruħi l-grazzji kollha ta' Alla, u rajt lili nnifsi, kemm jiena imsejkna u kemm m'inhiex grata lejn Alla. Is-sorijiet bdew iċanfruni u qalu: "Għalfejn bdejt tibki?" Imma Madre Margaret bdiet tiddefendini u qalet li ma kenitx sorpriża. Meta spiċċat is-siegħa, mort quddiem is-Sagarament Imqaddes u, bħall-ikbar miskin miżerabbli, bdejt nitlob għall-ħniena Tiegħu sabiex Huwa jfejjaq u jippurifika lil ruħi. Imbagħad smajt dan il-kliem, Binti, il-miżerji kollha ġew ikkunsmati fil-fjamma ta' Mħabbti, bħal fergħa żgħira mitfugħa f'nar jaqbad. Meta inti tumilja ruħek b'dan il-mod, inti tiġbed fuqek u fuq erwieħ oħrajn baħar sħiħ tal-ħniena Tiegħi. Jiena weġibt: "Ġesu' ifforma l-qalb imsejkna tiegħi skont l-għaxqa divina Tiegħek." Matul it-tielet prova kien id-dmir tiegħi li ngħin lis-soru fil-vestjarju. Dan id-dmir tani ħafna okkażjonijiet biex nipprattika l-virtujiet. Xi drabi kelli nieħu l-ħwejjeġ tal-għażel għand ċerti sorijiet tlett darbiet u xorta waħda baqgħu m'humiex sodisfatti. Imma wkoll stajt nagħraf il-virtujiet kbar ta' xi sorijiet li kienu dejjem jitolbu l-ifqar affarijiet mill-vestitarju. Jiena kont nammira l-ispirtu tagħhom ta' umilta' u mortifikazzjoni. + Waqt l-Avvent xewqa kbira għal Alla nibtet f'ruħi. L-ispirtu tiegħi mar jiġri lejn Alla bil-qawwa kollha tiegħu. Matul dak iż-żmien, il-Mulej tani ħafna dawl sabiex jiena nkun nista' nsir naf l-attributi Tiegħu. L-ewwel attribut li l-Mulej ippermettieli nsir naf hija l-qdusija Tiegħu. Il-qdusija Tiegħu hi hekk kbira li l-Poteri u l-Virtujiet kollha jirtogħdu quddiemu. L-ispirti puri jgħattu wiċċhom u jintilfu f'adorazzjoni bla tmiem, u b'kelma waħda biss huma jesprimu l-ogħla forma ta' adorazzjoni; li hija – Qaddis... Il-qdusija ta' Alla tiġi mferrgħa fuq il-Knisja ta' Alla u fuq kull ruħ ħajja li hemm fiha, imma mhux bl-istess grad. Hemm erwieħ li Alla jippenterahom kompletament, u hemm oħrajn li bilkemm tgħidilhom ħajjin. It-tieni tip ta' għarfien li l-Mulej ikkonċedieli kien dwar il-ġustizzja Tiegħu. Il-ġustizzja Tiegħu hi hekk kbira u penetranti li tinżel fil-fond nett tal-affarijiet, u kollox quddiemu jidher fi stat ta' verita' assoluta, u kollox iċedi quddiemu. It-tielet attribut hi l-imħabba u l-ħniena. U jiena fhimt li l-ikbar attribut hi l-imħabba u l-ħniena. Hija tgħaqqad l-ħlejqa mal-Ħallieq. Din l-imħabba immensa u abbiss tal-ħniena jingħarfu fl-Inkarnazzjoni tal-Kelma u fil-Fidwa (ta' l-umanita'), u huwa hawn li jiena rajt kif din hija l-ikbar waħda mill-attributi ta' Alla.
Djarju ta' Swor Fawstina – L-1 Pitazz (par.171-180)